S-288/2008

Þetta mál, sem var dómtekið 9. maí sl., er höfðað með tveimur ákærum lögreglustjórans á höfuðborgarsvæðinu á hendur K-kk-þgf A-kk-þgf K-kk-þgf, kt. (...), Dalseli 34, Reykjavík.

Í fyrri ákærunni, útgefinni 4. mars sl., er ákærða gefið að sök „umferðarlagabrot, með því að hafa aðfaranótt þriðjudagsins 20. nóvember 2007 ekið bifreiðinni UA-490 undir áhrifum ávana- og fíkniefna og óhæfur til að stjórna henni örugglega við Nýbýlaveg að Dalvegi í Kópavogi þar sem lögregla stöðvaði aksturinn.

Telst brot þetta varða við 1., sbr. 2. mgr., 45. gr. a, sbr. 1. mgr. 100. gr., umferðarlaga nr. 50,1987, sbr. 5. gr. laga nr. 66, 2006.“

Í seinni ákærunni, útgefinni 23. apríl sl., eru ákærða gefin að sök „eftirtalin umferðarlagabrot framin í Reykjavík og Kópavogi á árunum 2007 og 2008, með því að hafa:

1. Sunnudaginn 19. ágúst 2007 ekið bifreiðinni KZ-694, undir áhrifum ávana- og fíkniefna og óhæfur um að stjórna henni örugglega og án þess að hafa ökuskírteini meðferðis, vestur Sæbraut í Reykjavík gegn rauðu umferðarljósi á gatnamótum Sæbrautar og Snorrabrautar þar sem lögregla stöðvaði aksturinn.

2. Aðfaranótt sunnudagsins 9. mars 2008 ekið bifreiðinni UA-490, undir áhrifum ávana- og fíkniefna og óhæfur um að stjórna henni örugglega og án gildra ökuréttinda, akstur í akstursbanni, vestur Fífuhvammsveg í Kópavogi við Dalveg þar sem lögregla stöðvaði aksturinn.

Þetta telst varða við 1. mgr. 5. gr., sbr. ákærulið 1. og 1., sbr. 2. mgr. 45. gr. a. og 1. mgr. 48. gr., varðandi ákærulið 1. og 2., allt, sbr. 1. mgr. 100. gr. umferðarlaga nr. 50, 1987, sbr. 5. gr. laga nr. 66, 2006.“

Í ákærunum er þess krafist að ákærði verði dæmdur til refsingar og til sviptingar ökuréttar skv. 101. og 102. gr. nefndra umferðarlaga, sbr. 25. gr. laga nr. 44, 1993 og 18. gr. laga nr. 66, 2006.

I.

Við þingfestingu fyrri ákærunnar, 28. mars sl., sótti ákærði þing en óskaði eftir fresti til að kynna sér gögn málsins. Málinu var þá frestað til föstudagsins 11. apríl kl. 13.00. Þá mætti ákærði og tók sér frest til þess að ráðfæra sig við verjanda áður en hann tæki afstöðu til ákærunnar. Málinu var þá frestað til miðvikudagsins 23. apríl kl. 13.00. Þar sem dómari hafði þá tvíbókað sig í sal á þeim tíma var haft samband við ákærða og hann boðaður til fyrirtöku sama dag kl. 11.45. Ákærði sótti ekki þing og var þá gefið út nýtt fyrirkall á hann vegna fyrri ákærunnar. Seinni ákæran hafði þá borist og var gefið út fyrirkall á ákærða vegna hennar einnig. Bæði málin voru tekin fyrir föstudaginn 9. maí sl. og var það yngra sameinað því eldra. Fyrirköll í báðum málunum voru réttilega birt fyrir ákærða en hann sótti ekki þing og boðaði ekki forföll. Er dómur nú lagður á málið samkvæmt heimild í 1. mgr. 126. gr. laga nr. 19/1991 um meðferð opinberra mála, enda var þess getið í fyrirkalli að svo mætti fara með málið.

Telst ákærði hafa gerst sekur um brot gegn umferðarlögum föstudaginn 20. nóvember 2007 með þeim hætti sem tíundað er í ákærunni, en magn tetrahydrókannabínóls í blóðsýni sem tekið var úr ákærða reyndist vera 6,6 ng/ml.

Ennfremur telst ákærði hafa gerst sekur um þau brot sem honum eru gefin að sök í seinni ákærunni. Í blóðsýni sem tekið var úr ákærða vegna fíkniefnaaksturs 19. ágúst sl. reyndist magn amfetamíns 40 ng/ml, MDMA 250 ng/ml og MDA 20 ng/ml. Magn tetrahýdrókannabínóls í blóðsýni sem tekið var vegna aksturs ákærða 9. mars sl. reyndist vera 1,3 ng/ml.

Háttsemi ákærða er réttilega heimfærð til refsiákvæða í ákæru.

II.

Með akstri undir áhrifum ávana- og fíkniefna hefur ákærði unnið sér til refsingar samkvæmt 1. mgr. 100. gr. umferðarlaga nr. 50/1987.

Ákærði er fæddur í ágúst 1989. Áður en ákærð náði 18 ára aldri, í apríl 2007, var hann sakfelldur fyrir þjófnað og tilraun til þjófnaðar en ákvörðun refsingar var frestað skilorðsbundið í tvö ár. Í júní sama ár var ákærði dæmdur fyrir brot gegn lögum um ávana- og fíkniefni en sektarrefsing þá var hegningarauki við dóminn frá því í apríl.

Eftir að ákærði náði 18 ára aldri, í september 2007, gekkst hann undir sátt hjá lögreglustjóranum á höfuðborgarsvæðinu fyrir hraðakstur og var jafnframt sviptur ökurétti í þrjá mánuði. Í nóvember sama ár var ákærði aftur sakfelldur fyrir þjófnað svo og nytjastuld á árinu 2006. Var hann þá dæmdur í tveggja mánaða fangelsi skilorðsbundið í tvö ár. Refsing fyrir það brot var hegningarauki við skilorðsdóm sem ákærði hlaut í apríl 2007. Sá dómur var birtur fyrir ákærða 7. janúar sl. Þau brot ákærða sem voru framin 19. ágúst og 20. nóvember 2007 voru framin áður en dómur sem hann fékk í febrúar 2007 var birtur fyrir ákærða. Því ber að ákveða refsingu fyrir þau brot sem hegningarauka við þann dóm.

Með heimild í 60. gr. almennra hegningarlaga þykir rétt að láta skilorðsdóminn halda sér en dæma refsingu fyrir þau brot sem ákærði er nú sakfelldur fyrir sérstaklega. Með hliðsjón af 77. og 78. gr. sömu laga þykir refsing ákærða nú fyrir brot gegn umferðarlögum, þegar tillit hefur verið tekið til þess hversu hátt magn fíkniefna var í blóði hans, hæfilega ákveðin 250.000 króna sekt til ríkissjóðs. Greiði ákærði ekki þessa sekt innan fjögurra vikna frá birtingu þessa dóms komi fangelsi í 18 daga í stað sektarinnar.

Með akstri sínum í þrjú ofangreind skipti braut ákærði gegn 1. mgr., sbr. 2. mgr., 45. gr. a. umferðarlaga. Með vísan til 1. mgr. 102. gr. umferðarlaga verður hann því sviptur ökurétti. Þegar litið er til þess magns fíkniefna sem mældist í blóði ákærða í ofangreind sinn þykir hæfilegt að svipta hann ökurétti í tuttugu mánuði talið frá birtingu þessa dóms.

Með vísan til 165. gr. laga nr. 19/1991 ber að dæma ákærða til að greiða allan sakarkostnað, samtals 324.912 krónur, sem allur hefur hlotist af rannsókn á fíkniefnum í blóði ákærða. Kostnaður við rannsókn á fíkniefnum í blóði vegna aksturs ákærða 20. nóvember nam 107.953 krónum. Kostnaður vegna rannsóknar á fíkniefnum í blóði vegna aksturs ákærða 19. ágúst 2007 nam 106.128 krónum og vegna rannsóknar á fíkniefnum í blóði vegna aksturs hans 9. mars sl. nam kostnaðurinn 110.831 krónu.

I-kvk-nf L-kvk-nf, settur héraðsdómari, kveður upp þennan dóm.

D ó m s o r ð :

Ákærði, K-kk-nf A-kk-nf K-kk-nf, greiði 250.000 krónur í sekt til ríkissjóðs innan fjögurra vikna frá dómsbirtingu en sæti ella 18 daga fangelsi.

Ákærði skal sviptur ökurétti í 20 mánuði talið frá dómsbirtingu.

Ákærði greiði 324.912 krónur í sakarkostnað.

I-kvk-nf L-kvk-nf

Rétt endurrit staðfestir.

Héraðsdómur Reykjaness 23.05.2008.